Takosova O Mototabua Na Veimama Ni Vuravura
Ena siga Moniti ena macawa oqo, era a marautaka kina na kai waqa ena waqa ni container na ‘MV Papuan Chief’ na matai ni nona a takosova na veimama ni vuravura ko Vasiti Adituraga Mototabua.
Ko Mototabua e cakacaka tiko vaka ‘Ordinary Seaman’ ena MV Papuan Chief ka nona tiko na kabani na Swire Shipping.
Esa vula dua nikua na nona sokota voli tiko na wasawasa vaka Esia kei na Pasifika, ena loma ni walu na vula nona konitaraki.
E dua talega na vuli levu vua me vaka ni se qai matai ni gauna me vodoka kina na waqa ni container ka gole ki vanua tani.
Ko Mototabua e soli vua na sitivikiti ni imatai ni gauna me qai soko takosova kina na veimama kei vuravura (equator). Ei matai talega mai na nona vuvale me takosova na veimama ni vuravura.
E sa yabaki 26, ka cavutu mai ena koro o Nakalawaca, Namalata mai Tailevu, o koya e dua vei ira na lewe ono na gone iTaukei era cakacaka voli ena waqa ni container.
E tolu na luvena tagane ka se qai vula ciwa tiko okoya gone duadua.
NA SOQO ENA LOMA NI WAQA
A nona tatadra voli tu mai o Mototabua me na soko takosova na veimama kei vuravura ena dua na gauna me vaka na veika e a vulica mai koronivuli.
E a sega sara ni namaka ni na mai yaco me dina na nona tatadra ena nona soko voli tiko oqo.
“Au sega ni kila na nodratou sa bosea tiko mai ena loma ni macawa dua na noqu i tokani vakacakacaka ena lomani waqa, me ratou na vakayacora e dua na soqo oqo me baleti au,” e kaya o Mototabua.
“Ena gauna ni neitou bose ena mataka lailai ni siga Moniti, sa veiwaseyaki nai tavi ka sa soli vei au nai tavi meu laki sasamaki taudua toka ena mua-i-liu ni waqa.
“Ena gauna oqo, e ratou sa laki vakavakarau lo toka mai kina ena soqo na noqu itokani.
“Sa donuya na gauna ni vakacagicagi mai na 10 kina veimama ni 10 na kaloko, sa kauti au sara o Bosoni vei neitou ivukevuke ni kavetani (chief mate).
E sa laki vakatarogi au o neitou ivukevuke ni kavetani ena vuqa na taro me baleta na soko.
“Sa tauri vei au na noqu talevoni, kau sa mani nanuma deivaki niu sa vakarautaki tiko ena dua na veitarogi (exam).
“Au kidacala ka salavata na levu ni noqu domobula ni sa mai vesuka na ligaqu o Bosoni, ka mai kauti au sara ki na vanua era sa laki wawa tu mai kina na kai waqa.
“Era sa vakaisulu tu me vakataki ira na dausoko ena gauna iliu (pirates). E ra vakaisulu suwai tu, ubi tu na uludra ena i tavoi era tauri matau se i sele ni vala, ka so e ubi tu e dua na matadra,” e kaya o Mototabua.
“Na neitou tuirara-ni-waqa (ship steward) e vivigi koya tu ena lawa ka dara tu edua na ulu cavu karakarawa.
“E daramaka toka e uluna e dua nai sala ni tui, ka taura tu e ligana e dua na titoko balavu.
“Oqo e vakatamurimuria nai sulusulu nei Tui o Triton ena yaloyalo ka dau saravi ena raitio yaloyalo ka yacana na Aquaman of the Seven Seas.
“Sa qai boro e mataqu na falawa, lausui ena wai, vakagunuvi ena moli wiwi, au qai tawa ena lomani dramu.
“Ni oti oqo, sa qai solia vei au na noqu sitivikiti o tuirara-ni-waqa niu sa takosova enai matai ni gauna na veimama ni vuravura.”
E tomana o Mototabua ni vuqa na gauna e dau sotava kina na dredre ena nona dau vakanananu lesu mai ki vale, ka vakabibi ni ratou se lalai na gone, ka ni se qai matai ni gauna oqo me biuti iratou tu mai me walu na vula.
IVAKASALA
E vakasalataki ira na gone era nanuma tiko me ra na lai tomani koya: “Au kerei kemuni mo ni na mai gugumatua sara na cakacaka, me yaga kina na vuli kei na vosota ni kena sasagataki tu na qaravi ni vuli. Ni tuvatuva-ka kina veika vinaka me rawa ni oni na tosoya cake nai vakatagedegede ni koroi ni vuli oni sa rawata.”
VULI ENA PRIMARY
- Lautoka Andhra Primary School
VULI ENA SECONDARY
- Lautoka Andhra Sangam College (Form 3 – 4)
- Tailevu North College (Form 5)
- A.D.Patel College (Form 6)
VULI TOROCAKE
- Fiji Maritime Academy ena yabaki 2014 ka rawata mai kina na nona sitivikiti ni Deck Watch Rating (DWR).
NONA CAKACAKA
- Deck cadet ena kabani ni South Sea Tower;
- Deck Watch Rating ena Goundar Shipping Services;
- Deck Watch Rating ena Captain Cook Cruises;
- Administrative Assistant ena Fiji Elections Office (2022) ni bera ni dewa yani na waqa ni container.
Story By: ray@fijisun.com.fj
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn fij_Latn eng_Latn eng_Latn eng_Latn fij_Latn fij_Latn fij_Latn fij_Latn eng_Latn eng_Latn fij_Latn eng_Latn